Αναστάσιος Μεταξάς

Ο  Αναστάσιος Μεταξάς (Αθήνα 27 Φεβρουαρίου 1862 - 28 Ιανουαρίου 1937), ήταν Έλληνας αρχιτέκτονας, σκοπευτής και δύο φορές Ολυμπιονίκης.

Βιογραφικά στοιχεία 
Ήταν ο αρχιτέκτονας που σχεδίασε και κατασκεύασε το σκοπευτήριο της Καλλιθέας, στο οποίο έγιναν τα αγωνίσματα της σκοποβολής στους Ολυμπιακούς αγώνες του 1896 και της Μεσολυμπιάδας του 1906. Σε δικά του σχέδια αναμορφώθηκε το Παναθηναϊκό στάδιο από τον Γ. Αβέρωφ. Επίσης σε δικά του αρχιτεκτονικά σχέδια επεκτάθηκαν ή αναμορφώθηκαν πολλά ιστορικά κτίρια στην Αθήνα, όπως το Μουσείο Μπενάκη, το σημερινό Προεδρικό Μέγαρο  και άλλα.

Δικά του ήταν τα σχέδια του Αιγινήτειου νοσοκομείου, του νοσοκομείου Συγγρού και του Αρεταίειου. Επίσης έκανε τα σχέδια του ιερού ναού Αγίου Δημητρίου του Φαλήρου, τα μέγαρα της Ιονικής και Λαϊκής Τράπεζας, της Σιβιτανιδείου σχολής και της Α.Σ.Ο.Ε.Ε, του Βασιλικού θεάτρου, του Υπουργείου Συγκοινωνιών, του Αρσάκειου Πατρών, του Δικαστικού Μεγάρου Αργοστολίου, και άλλα πολλά.

Διατελούσε αρχιτέκτων των ανακτόρων επί βασιλείας των Γεώργιου Α', του Κωνσταντίνου Α' και του Γεώργιου Β'.

Ήταν λάτρης της σκοποβολής, αθλητής του Πειραϊκού συνδέσμου, και συμμετείχε σε 4 Ολυμπιακούς αγώνες. Στους Α' Ολυμπιακούς Αγώνες του 1896 ήταν 4ος στη βολή από 300 μέτρα, και επίσης 4ος με στρατιωτικό τουφέκι από 200 μέτρα. Στους Μεσολυμπιακούς αγώνες του 1906 ήταν δεύτερος και αργυρός Ολυμπιονίκης στο τραπ σε διπλό στόχο από 14 μέτρα, ενώ συμμετείχε σε άλλα 8 αγωνίσματα της σκοποβολής χωρίς επιτυχία. Στους Ολυμπιακούς αγώνες του 1908 στο Λονδίνο ήταν τρίτος και χάλκινος ολυμπιονίκης στη βολή κατά πήλινων δίσκων με 57 βαθμούς. Τελευταία του συμμετοχή στους Ολυμπιακούς αγώνες του 1912 στη Στοκχόλμη, όπου συμμετείχε σε δύο αγωνίσματα με καλύτερη διάκριση την 6η θέση στη βολή κατά πήλινων δίσκων.

Έγινε τιμητικά γερουσιαστής Αττικοβοιωτίας και όταν αυτό το σώμα διαλύθηκε, εξελέγη βουλευτής Αττικοβοιωτίας.

Αγαπούσε το κυνήγι, το οποίο απολάμβανε συχνά και μάλιστα, λόγω των γνώσεών του, χρησίμευε πολλές φορές σαν σύμβουλος υπουργών σε θέματα σχετικά με τη θήρα.

Πέθανε σε ηλικία 76 ετών, ύστερα από τριήμερη γρίπη στις 28 Ιανουαρίου 1937.

Τιμές 
Το 1939 στον εξωτερικό τοίχο του Παναθηναϊκού Σταδίου τοποθετήθηκε αναμνηστική μεταλλική πλάκα απεικονίζουσα τη μορφή του Αναστασίου Μεταξά, που είχε πραγματοποιήσει την αναμαρμάρωση τού Σταδίου. Τα αποκαλυπτήρια της εντοιχισμένης πλάκας έγιναν την Κυριακή 4 Ιουνίου 1939, στο περιθώριο των Πανελληνίων Αγώνων Στίβου Γυναικών, παρουσία υψηλών επισήμων, όπως ο Διάδοχος του Ελληνικού θρόνου Παύλος, των πολιτικών, αθλητικών και στρατιωτικών αρχών, των συγγενών του και πλήθους κόσμου.

Έργα του
 Βίλα Γαλήνη: Έτος κατασκευής 1894, Πόρος, Αργοσαρωνικός
Πύργος του Χαροκόπου «Πύργος της Λάρισας», Έτος κατασκευής 1902. Λάρισα
 Μαλλιαροπούλειο Δημοτικό Θέατρο Τρίπολης, Έτος κατασκευής 1905, Πλατεία Πετρινού, Τρίπολη, Πελοπόννησος
Χαροκόπειος Σχολή Οικοκυρικών, Έτος κατασκευής 1915-1920, Ελ. Βενιζέλου 70, Καλλιθέα, Αθήνα 
 Κλινική-οικία Τσικρίκη (πρώην οικία Α. Γκλαβάνη), Έτος Κατασκευής 1929, Ιάσονος & Γαμβέτα, Βόλος
 Έπαυλη Καρανικόλα, Έτος Κατασκευής 1930, Κοραή 43 & Τάσου Καρατάσου, Καλαμαριά
 Έπαυλη Γωγουσόπουλου;, Έτος κατασκευής 1934, Α. Κοραή 49 & Ιερέως Καζίκα, Καλαμαριά, Θεσσαλονίκη
 Ανακαίνιση Μέγαρο Χαροκόπου, σημερινό Μουσείο Μπενάκη, Αθήνα 
 Χαροκόπειο Πανεπιστήμιο

Παραπομπές

Πηγές 
 Σύντομο βιογραφικό από τον ΣΕΓΑΣ 
 sports-reference.com 

Έλληνες Ολυμπιονίκες
Έλληνες αθλητές της σκοποβολής
Έλληνες αρχιτέκτονες
Αναστασιος
Σκοπευτές στους Θερινούς Ολυμπιακούς Αγώνες 1896
Έλληνες σκοπευτές στους Θερινούς Ολυμπιακούς Αγώνες
Κάτοχοι μεταλλίων του Πανελλήνιου Πρωταθλήματος Στίβου